అగేహానంద భారతి

స్వామి అగేహానంద భారతి (వియన్నా, 1923 ఏప్రిల్ 20 - న్యూయార్క్, 1991 మే 14), ఒక సంస్కృత పండితుడు, 30 సంవత్సరాలకు పైగా సిరక్యూస్ విశ్వవిద్యాలయంలో మానవ శాస్త్ర ప్రొఫెసర్. ఆయని అసలు పేరు లియోపోల్డ్ ఫిషర్ (Leopold Fischer). ఆ తరువాత, ఆయన దశనామి సన్యాసి అయ్యాడు. ఆయన మతపరమైన అంశాలపై విస్తృతంగా ప్రచురణలు చేసాడు. తంత్ర సాహిత్యాన్ని కూడా విస్తృతంగా అధ్యయనం చేసాడు. 5 వందలకు పైగా ప్రచురణలు చేసాడు, వీటిలో ది ఓచర్ రోబ్ అనే ఆత్మకథ కూడా ఉంది.

 ప్రారంభ జీవితం 
ఆయన ఆస్ట్రియా రాజధాని వియన్నాలో 1923 ఏప్రిల్ 20న హన్స్, మార్గరేట్ ఫిషర్ దంపతులకు జన్మించాడు. ఆయన ఇండియన్ క్లబ్ లో చేరి, హిందీ, శాస్త్రీయ సంస్కృతం అధ్యయనం చేసాడు. ఇది తను ఇండాలజిస్ట్ అవడానికి దారితీసింది. ఆ తరువాత, ఆయన జర్మనీ లోని "ఫ్రీ ఇండియా లెజియన్" లో సభ్యుడయ్యాడు, ఇది రెండవ ప్రపంచ యుద్ధంలో బ్రిటిష్ పాలిత భారతదేశానికి విముక్తి శక్తిగా పనిచేయాలని ఉద్దేశించిన వాఫెన్-ఎస్ఎస్ భాగమైన సైనిక విభాగం, హిందూ మతం లోకి మారి, రామచంద్ర అనే పేరును స్వీకరించాడు.

 కెరీర్ 
ఆయన వియన్నా విశ్వవిద్యాలయంలో చదివినప్పటికీ, అగేహానంద భారతి సన్యాసిగా తన చదువును కొనసాగించి, బోధనను కూడా చేపట్టాడు. అగేహానంద భారతి ప్రయాణాలు ఎంత విస్తృతమైనవో, ఆయన బోధనలు కూడా అంతగా ఆకట్టుకునేలా ఉండేవి. సాంస్కృతిక మానవ శాస్త్రం, దక్షిణాసియా అధ్యయనాలు, భాషాశాస్త్రం, తులనాత్మక తత్వశాస్త్రంలో ఆయన వృత్తిపరమైన నిపుణుడు. వీటిలో చాలావరకు ఆయన ఢిల్లీ విశ్వవిద్యాలయం, బనారస్ హిందూ విశ్వవిద్యాలయం, నలందా ఇన్స్టిట్యూట్‌లలో బోధించాడు. ఆయన థాయిలాండ్, బ్యాంకాక్ లోని ఒక బౌద్ధ అకాడమీలో కూడా బోధించాడు. అక్కడ ఆయన మొదట తులనాత్మక మతంపై తన బోధనలను ప్రారంభించాడు. ఆయన టోక్యో, క్యోటో విశ్వవిద్యాలయాలలో భారతీయ తత్వశాస్త్రంలో విజిటింగ్ ప్రొఫెసర్ అయ్యాడు.

1956లో అగేహానంద భారతి వాషింగ్టన్ విశ్వవిద్యాలయం పరిశోధనా సహాయకుడిగా అమెరికాకు వెళ్ళాడు. ఒక సంవత్సరం తరువాత ఆయన సిరక్యూస్‌ వెళ్ళి, మానవశాస్త్ర విభాగంలో చేరాడు. సిరక్యూస్ లోనే స్థిరపడి దక్షిణాసియా అధ్యయనాలకు ఫోర్డ్-మాక్స్వెల్ ప్రొఫెసర్ అయ్యాడు. ఆయన తన విభాగానికి ఛైర్మన్ కావడానికి ఎంతో కాలం పట్టలేదు. 1968లో ఆయనకు అమెరికా పౌరసత్వం లభించింది. నివాసం సిరక్యూస్‌లో అయినంతమాత్రాన, ఆయన ప్రయాణాలు మానుకున్నాడని అర్థం కాదు. పరిశోధనల కోసమూ, విజిటింగ్ ప్రొఫెసర్ గానూ హవాయి, బ్రిటన్, మిచిగాన్, సోవియట్ యూనియన్, జర్మనీ, ఐర్లాండ్ వెళ్ళేవాడు.

ఆయన అమెరికన్ అసోసియేషన్ ఆఫ్ యూనివర్శిటీ ప్రొఫెసర్స్, అమెరికన్ ఆంత్రోపాలజికల్ అసోసియేషన్ (ఫెలో) అసోసియేషన్ ఫర్ అప్లైడ్ ఆంత్రోపాలజీ, ఇంటర్నేషనల్ అసోసియేషన్ ఫర్ జనరల్ సెమాంటిక్స్, మెన్సా ఇంటర్నేషనల్, మైండ్ అసోసియేషన్, రాయల్ ఆంత్రోపాలాజికల్ ఇన్స్టిట్యూట్ ఆఫ్ గ్రేట్ బ్రిటన్ అండ్ ఐర్లాండ్, రాయల్ ఫిలసాఫికల్ సొసైటీ, రాయల్ సియామ్ సొసైటీ, ఇంటర్నేషన్ అకాడమీ ఆఫ్ హ్యూమన్ రైట్స్, న్యూయార్క్ అకాడమీ ఆఫ్ సైన్సెస్ వంటి అనేక సంస్థలలో సభ్యుడయ్యాడు.  

 మరణం 
అగహానంద భారతి 1991 మే 14న 68 సంవత్సరాల వయసులో క్యాన్సర్ తో న్యూయార్క్ పిట్స్ఫోర్డ్ లోని ఒక స్నేహితుడి ఇంట్లో మరణించాడు.

మూలములు

అగేహానంద భారతి

వర్గం:1923 జననాలు
వర్గం:1991 మరణాలు